CELEX: 32007D0330
Language: bg
Date: 2007-05-04 00:00:00
Title: 2007/330/ЕОРешение на Комисията от 4 май 2007 година относно отмяна на забраните за движение на определени продукти от животински произход на остров Кипър по силата на Регламент (ЕО) № 866/2004 на Съвета и определяне на условия за движение на въпросните продукти (нотифицирано под номер C(2007) 1911) (Текст от значение за ЕИП)

12.5.2007   
            
            
               BG
            
            
               Официален вестник на Европейския съюз
            
            
               L 123/30
            
         
      РЕШЕНИЕ НА КОМИСИЯТА
   
   от 4 май 2007 година
   относно отмяна на забраните за движение на определени продукти от животински произход на остров Кипър по силата на Регламент (ЕО) № 866/2004 на Съвета и определяне на условия за движение на въпросните продукти
   (нотифицирано под номер C(2007) 1911)
   (Текст от значение за ЕИП)
   (2007/330/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 866/2004 на Съвета от 29 април 2004 г. относно режима съгласно член 2 от протокол № 10 от Акта за присъединяване (1), и по-специално член 4, параграф 9 от него,
   като има предвид, че:
   
               (1)
            
            
               В очакване на обединението на Кипър член 1, параграф 1 от протокол № 10 от Акта за присъединяване временно прекратява прилагането на достиженията на правото на ЕС в зоните на Република Кипър, в които правителството на Република Кипър не упражнява ефективен контрол.
            
         
               (2)
            
            
               От съображения за опазване на общественото здраве и здравето на животните Регламент (ЕО) № 866/2004 забранява движението на продукти от животински произход през демаркационната линия между зоните на Република Кипър, в които правителството на Република Кипър не упражнява ефективен контрол, и зоните, в които упражнява такъв.
            
         
               (3)
            
            
               Като първа стъпка и с оглед производството в зони на Република Кипър, в които правителството на Република Кипър не упражнява ефективен контрол, забраните могат да бъдат отменени за прясна риба и мед.
            
         
               (4)
            
            
               Необходимо е да се гарантира, че общественото здраве и здравето на животните не са изложени на риск чрез отмяната на забраните. Необходимо е също да се гарантира безопасността на храните в съответствие с Регламент (ЕО) № 1480/2004 на Комисията (2), който определя специфични правила по отношение на стоките, пристигащи от зоните на Република Кипър, в които правителството на Република Кипър не упражнява ефективен контрол и влизащи в зоните, в които правителството на Република Кипър упражнява ефективен контрол. Съответно търговията с разглежданите продукти следва да е предмет на определени условия.
            
         
               (5)
            
            
               Предвидените в настоящото решение мерки са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Прекратява се прилагането на забраните по силата на член 4, параграф 9 от Регламент (ЕО) № 866/2004 относно движението на продукти от животински произход през демаркационната линия между зоните на Република Кипър, в които правителството на Република Кипър не упражнява ефективен контрол, и зоните, в които упражнява такъв, по отношение на продуктите от животински произход, посочени в приложения I и II към настоящото решение.
   Търговията с въпросните продукти е предмет на условията, определени в съответното приложение.
   Член 2
   Адресати на настоящото решение са държавите-членки.
   
      Съставено в Брюксел на 4 май 2007 година.
      
         
            За Комисията
         
         Markos KYPRIANOU
         
         
            Член на Комисията
         
      
   
   
      (1)  OВ L 161, 30.4.2004 г., стp. 128. Регламент, последно изменен с Регламент (ЕО) № 1283/2005 на Комисията (ОВ L 203, 4.8.2005 г., стр. 8).
   
      (2)  OВ L 272, 20.8.2004 г., стр. 3.
   
      ПРИЛОЖЕНИЕ I
      Прясна риба
      A.   Продукт от животински произход: прясна риба
      Б.   Условия
      
                  1.
               
               
                  Прясната риба трябва да бъде директно разтоварена от риболовните кораби, на които уловът се съхранява по-малко от 24 часа. Тези риболовни кораби трябва да действат в съответствие с изискванията на приложение III, раздел VIII, глава I, точка I A и глава II към Регламент (EО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1).
                  Независими експерти, назначени от Комисията, трябва да проверяват корабите и да предадат на Комисията списък на корабите, съобразени с изискванията. Комисията запознава компетентния ветеринарен орган на Република Кипър с този списък и го прави достъпен на интернет страницата си.
               
            
                  2.
               
               
                  Всяка пратка прясна риба трябва да е придружена от документ, издаден в съответствие с член 2 от Регламент (ЕО) № 1480/2004. Въпросният документ трябва да е издаден от Търговската камара на кипърските турци, надлежно оторизирана за тази цел от Комисията със съгласието на правителството на Република Кипър, или от друг орган, оторизиран със съгласието на въпросното правителство. Въпросният документ трябва да е издаден в съответствие с процедурата, определена в член 4, параграфи 5 и 6 от Регламент (ЕО) № 1480/2004 и трябва да заявява, че рибата е директно разтоварена от риболовни кораби, които са в списъка на корабите, съобразени с изискванията, упоменати в точка 1, който ще бъде надлежно осигурен.
               
            
                  3.
               
               
                  Прясната риба трябва да е предназначена за магазини на дребно, ресторанти или директна продажба на потребителите.
               
            
         (1)  OВ L 139, 30.4.2004 г., стp. 55.
   
   
      ПРИЛОЖЕНИЕ II
      Мед, предназначен за човешка консумация
      А.   Продукт от животински произход: мед, предназначен за човешка консумация
      В.   Условия
      
                  1.
               
               
                  Медът трябва да бъде изцяло произведен от производители, пребиваващи в зоните на Република Кипър, в които правителството на Република Кипър не упражнява ефективен контрол.
               
            
                  2.
               
               
                  Медът трябва да бъде транспортиран или:
                  
                              а)
                           
                           
                              на едро, или
                           
                        
                              b)
                           
                           
                              опакован в единични съдове, подходящи за пазара, в предприятие, оборудвано за целта в съответствие с приложение I, част А, точка II от Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (1).
                           
                        
            
                  3.
               
               
                  Всяка пратка мед трябва да е придружена от документ, издаден в съответствие с член 2 от Регламент (ЕО) № 1480/2004. Въпросният документ трябва да е издаден от Търговската камара на кипърските турци, надлежно оторизирана за тази цел от Комисията със съгласието на правителството на Република Кипър, или от друг орган, оторизиран със съгласието на въпросното правителство. Въпросният документ трябва да е издаден в съответствие с процедурата, определена в член 4, параграфи 5 и 6 от Регламент (ЕО) № 866/2004 и трябва да заявява, че медът отговаря на условията, определени в точка 1.
               
            
                  4.
               
               
                  Преди евентуалното започване на търговията с мед независими експерти, назначени от Комисията, трябва да вземат от него 10 проби по производствената верига, които да се анализират и резултатите от анализа трябва да бъдат предадени на Комисията. Комисията запознава компетентния ветеринарен орган на Република Кипър с резултатите от анализите и ги прави достъпни на интернет страницата си.
                  Анализите трябва да бъдат извършени в одобрена лаборатория, както е дефинирана в член 2, буква е) от Директива 96/23/ЕО на Съвета от 29 април 1996 година относно мерките за наблюдение на определени вещества и остатъци от тях в живи животни и животински продукти и за отмяна на директиви 85/358/ЕИО и 86/469/ЕИО, и решения 89/187/ЕИО и 91/664/ЕИО (2). Разбивката на пробите трябва да е, както следва:
                  
                              а)
                           
                           
                              шест от пробите за тестване на антибиотици (група Б1) и карбамати и пиретроиди (група Б2 противопаразитни вещества);
                           
                        
                              b)
                           
                           
                              четири от пробите за тестване на пестициди (група Б3а за органохлорни, група Б3б за органофосфорни) и тежки метали (група Б3в).
                           
                        
            
                  5.
               
               
                  Вземането на проби и анализът, посочени в точка 4, трябва да се повтарят ежегодно.
               
            
                  6.
               
               
                  Медът, който е в обращение съгласно настоящото решение, е предмет на изискванията, определени в Директива 2001/110/ЕО на Съвета от 20 декември 2001 г. относно меда (3).
               
            
         (1)  OВ L 139, 30.4.2004 г., стp. 1.
      
         (2)  OВ L 125, 23.5.1996 г., стр. 10.
      
         (3)  OВ L 10, 12.1.2002 г., стр. 47.